የልማት ኤግዚቢሽንና ባዛሮች የልምድ ልውውጥ ለማካሄድ እንደሚያስችሉ ተገለፀ
ጅግጅጋ ህዳር 27/2006/ዋኢማ/ – የብሔሮች ብሔረሰቦችና ህዝቦች በዓል በሚከበርበት ወቅት የሚካሄዱ የልማት ኤግዚቢሽንና ባዛሮች እያንዳንዱ ክልል ያለውን ውስን ሀብት በመጠቀም የህዝቦቻቸውን ሁለንተናዊ ተጠቃሚነት ለማረጋገጥ የሄዱበትን ርቀት ለሌሎች ለማሳየት ከፍተኛ ጠቀሜታ ይኖረዋል ሲሉ የፌዴሬሽን ምክር ቤት አፈ-ጉባዔ አስታወቁ፡፡አፈ-ጉባዔው አቶ ካሳ ተክለብርሃን ዛሬ በጅግጅጋ ከተማ “የኢትዮጵያ ህዳሴ የልማት ኤግዚቢሽን” በሚል መርህ የተዘጋጀውን ኤግዚቢሽንና ባዛር በከፈቱበት ወቅት እንደገለፁት፤ ባዛሩ ክልሎች ህገ-መንግስቱ የሰጣቸውን መብት በመጠቀም ያገኙትን ሁለንተናዊ የልማት ውጤት ለማሳየትና የተሞክሮ የልምድ ልውውጥ እንዲቀስሙ የሚያስችል ነው፡፡የሱማሌ ክልል ፕሬዚዳንት አቶ አብዲ መሀመድ በበኩላቸው የልማት ኤግዚቢሽኑ አንዱ ክልል ከሌላው ክልል የልማት ስራ ብዙ እንዲማር መልካም አጋጣሚን የሚፈጥር ነው ካሉ በኋላ ሁሉም የሀገሪቱ ክልሎች ከድህነት ለመወጣት እያደረጉት ያለውን ጥረትም እንደሚያሳይ ገልፀዋል፡፡ክልሎች ከድህነት ለመውጣት ያላሰለሰ ጥረት እያደረጉ ባለበት ወቅት እንዲህ አይነት ባዛር መካሄዱ መልካም የውድድር መንፈስ እንዲኖር እንደሚያስችልም ፕሬዚዳንቱ ተናግረዋል፡፡በባዛሩ ላይ የፌዴሬሽን ምክር ቤት አፈ-ጉባዔ አቶ ካሳ ተክለብርሃንን ጨምሮ አቶ አባይ ፀሀዬ፣ አቶ አዲሱ ለገሰና የሁሉም ክልሎች አፈ-ጉባዔዎችና ሌሎች እንግዶች ተገኝተዋል፡፡በልማት ኤግዚቢሽንና ባዛሩ ላይ ከ9ኙም ክልሎች፣ ከአዲስ አበባ፣ ድሬዳዋ እንዲሁም ከፌዴራል መንግስት የብረታ ብረት ኢንጂነሪነግ ኮርፖሬሽን፣ የባህልና ቱሪዝም ሚኒስቴር፣ የኢትዮጵያ መብራት ሀይል፣ ኢትዮ-ቴሌኮምና የኤርፖርቶች ድርጅትን ጨምሮ የሱማሌ ክልል ሴቶች ፌዴሬሽንና የግል ድርጅቶች ምርቶቻቸውንና በልማቱ መስክ ያገኙትን መልካም ተሞክሮ ለሌሎች ለማካፈል በባዛሩ ላይ ይዘው ተገኝተዋል፡፡ባዛሩ ለሁለት ቀናት የሚቆይ ሲሆን በርካታ ሰዎች ይጎበኙታል ተብሎ እንደሚጠበቅ ዋልታ ኢንፎርሜሽን ማዕከል ዘግቧል፡፡